als_Latn dik_Latn sag_Latn
Nga Drini Kuqo
Rezultatet e zgjedhjeve të 25 qershorit nuk janë një shuplakë, por një grusht i vërtetë “knock out” ndaj “Republikës së Re” dhe ideologut të saj, Lulzim Bashës.
Kryetari i PD, pasi udhëhoqi partinë e tij në një rrugë pa krye, në tre muaj çadër, vendosi një bast personal kur përjashtoi nga listat shumë prej figurave kryesore të PD-së, duke i zëvendësuar me personazhe si Klevis Balliu, kandidati që frikësoi banorët e Pogradecit duke thënë se fitorja e PS do të sillte tharrjen e liqenit. Greku Dule, çami Tahiri dhe pijedashësi Ristani ishin figura të tjera kryesore, të Republikës që kishte në mendje Basha.
Vota e të dielës tregoi përfundimisht se kjo Republikë jo vetëm që nuk “eksiton” askënd, por projekti i Bashës u refuzua në mënyrë plebishitare nga votuesit.
Sot, Partia Demokratike në zona të ndryshme të vendit ka kaluar forcë e katërt dhe sipas projeksioneve, e pabesueshme, por e vërtetë, PD mund të bëjë edhe më keq seç ka bërë në vitin 1997!
Ndaj, Basha nuk mund të fshihet më pas fjalëve. Ai hyri në “all-in”, vendosi bastin më të madh të jetës, vetë karrierën e tij politike dhe humbi. Sot, e vetmja gjë që ai mund të bëjë është të japë dorëheqjen, për t’i hapur rrugë transformimit të PD në një opozitë moderne, e cila pas katër vjetësh të jetë me të vërtetë në gjendje të ofrojë një alternativë qeverisëse.
Ky do të ishte një fund i dhimbshëm për Bashën, por një zgjedhje kurajoze, që do të rivinte sadopak në vend karrierën politike të një ish-kryebashkiaku dhe ministri, që asnjëherë nuk la ndonjë gjurmë, pavarësisht se u ul në ofiqet më të larta të këtij shteti.
Zgjedhja tjetër, ajo e refuzimit të kësaj të vërtetë vrasëse, është një zgjedhje e një dhimbje pa fund për PD dhe vetë demokratët e thjeshtë, gjithmonë e më të pakët anembanë vendit. Do të ishte një zgjedhje burracake, e cila do të hapte rrugën e shkatërrimit të PD. Ndaj, sot, mbase për herë të parë që kur zgjodhi të kthehej nga Holanda për t’u veshur me mantelin e politikanit, Basha duhet të bëhet burrë.
Zgjedhja përballë tij është e thjeshtë: Fundi i kësaj dhimbje ose një dhimbje pa fund!
als_Latn als_Latn als_Latn als_Latn als_Latn als_Latn als_Latn als_Latn als_Latn